**GUVERNUL ROMÂNIEI**

****

**ORDONANŢĂ DE URGENȚĂ**

**pentru modificarea și completarea Ordonanţei de urgenţă a Guvernului nr. 60/2020 privind unele măsuri financiare în vederea implementării proiectelor de infrastructură fazate din perioada de programare 2007-2013, finanţate din fondurile Uniunii Europene aferente perioadei de programare 2014-2020, precum şi în vederea elaborării şi implementării strategiilor teritoriale integrate în perioada de programare 2021-2027**

 Având în vedere:

  - necesitatea adoptării de urgenţă a unor măsuri pentru asigurarea finalizării proiectelor fazate din cadrul financiar 2007-2013 şi implementate în exerciţiul financiar 2014-2020, pentru îndeplinirea obiectivelor proiectelor şi diminuarea riscului de aplicare de corecţii financiare de către Comisia Europeană;

  - întârzierile înregistrate în cadrul acestor proiecte, atât în procesul de achiziţie publică, cât şi în implementarea proiectelor de infrastructură care presupun o complexitate sporită;

  - perioada de timp limitată până la finalul perioadei de eligibilitate aferentă exerciţiului financiar 2014-2020, în raport cu volumul lucrărilor rămase de executat în cadrul acestor proiecte;

  - necesitatea actualizării devizelor generale aferente contractelor de investiţii în vederea asigurării unei implementări adecvate a contractelor, pentru a evita situaţiile de reziliere a contractelor aflate la un progres fizic de circa 80%, care nu mai pot fi atribuite din cauza valorii subevaluate a restului de execuţie, necesitate generată de diferenţele majore dintre devizele generale ale proiectelor elaborate, respectiv aprobate, la nivelul anilor 2005-2006 şi costurile înregistrate la momentul execuţiei, respectiv anul 2020;

-asigurarea sumelor necesare ajustării prețului contractului, conform prevederilor Hotărârii Guvernului nr. 1/2018 pentru aprobarea condiţiilor generale şi specifice pentru anumite categorii de contracte de achiziţie aferente obiectivelor de investiţii finanţate din fonduri publice, cu modificările și completările ulterioare;

  - că, neadoptarea unor astfel de măsuri va conduce la blocarea contractelor semnate, la întârzierea implementării proiectelor, existând riscul de a nu se îndeplini obiectivele până la termenele stabilite prin documentele programatice cu consecinţa recuperării de către Comisia Europeană a sumelor decontate până în prezent, respectiv corecţii financiare suplimentare aplicate României;

- imposibilitatea atingerii într-un termen rezonabil a obiectivelor proiectelor de asistenţă tehnică finanţate prin POIM, respectiv, elaborarea documentațiilor necesare pentru accesarea fondurilor europene în perioada 2014-2020 în vederea finanțării proiectului regional de dezvoltare a infrastructurii de apă și apă uzată din aria de operare a beneficiarului, în perioada 2014-2020 (Aplicație de finanțare, inclusiv documentele suport -Studiu de fezabilitate, Analiză Cost Beneficiu, Evaluarea Impactului asupra Mediului, Analiză Instituțională, realizarea documentațiilor de atribuire pentru contractele de lucrări și Dispecerate SCADA pentru apă și canal, inclusive acordarea de sprijin în procesul de licitare-contractare),

  şi întrucât toate aceste aspecte vizează interesul public şi constituie situaţii urgente şi extraordinare a căror reglementare nu poate fi amânată,

  în temeiul art. 115 alin. (4) din Constituţia României, republicată,

**GUVERNUL ROMÂNIEI adoptă prezenta ordonanţă de urgență:**

**Articol unic.** Ordonanţa de urgenţă a Guvernului nr. 60/2020 privind unele măsuri financiare în vederea implementării proiectelor de infrastructură fazate din perioada de programare 2007-2013, finanţate din fondurile Uniunii Europene aferente perioadei de programare 2014-2020, precum şi în vederea elaborării şi implementării strategiilor teritoriale integrate în perioada de programare 2021-2027, publicată în Monitorul Oficial al României, Partea I, nr. 359 din 5 mai 2020, aprobată cu modificări şi completări de Legea nr. 176/2020, cu modificările și completările ulterioare, se modifică şi se completează după cum urmează:

**1.** Titlul ordonanţei de urgenţă se modifică şi va avea următorul cuprins:

**“Ordonanţă de urgenţă privind privind unele măsuri financiare în vederea implementării proiectelor de infrastructură fazate din perioada de programare 2007-2013 şi a proiectelor de asistenţă tehnică, finanţate din fondurile Uniunii Europene aferente perioadei de programare 2014-2020, precum şi în vederea elaborării şi implementării strategiilor teritoriale integrate în perioada de programare 2021-2027”**

**2.** Articolul 1 se modifică şi va avea următorul cuprins:

“ (1) Prezenta ordonanţă de urgenţă reglementează unele măsuri în domeniul fondurilor europene, având drept scop asigurarea surselor de finanţare pentru implementarea proiectelor de infrastructură fazate din perioada de programare 2007-2013 şi a proiectelor de asistenţă tehnică, finanţate din fondurile Uniunii Europene aferente perioadei de programare 2014-2020.

 (2) Prevederile alin. (1) se aplică proiectelor prevăzute în anexele la prezenta ordonanţă de urgenţă.”

**3.** Articolul 2 se modifică şi va avea următorul cuprins:

„(1) Prin derogare de la prevederile art. 12 alin. (3) din Ordonanţa de urgenţă a Guvernului nr. 40/2015 privind gestionarea financiară a fondurilor europene pentru perioada de programare 2014-2020, aprobată cu modificări şi completări prin Legea nr. 105/2016, cu modificările şi completările ulterioare, din fondurile prevăzute în bugetul Ministerului Investițiilor și Proiectelor Europene, cu rol de Autoritate de management pentru Programul operaţional Infrastructură mare, în calitate de ordonator principal de credite, de la poziţia bugetară corespunzătoare din cadrul titlului X «Proiecte cu finanţare din fonduri externe nerambursabile aferente cadrului financiar 2014-2020», cod 58, se asigură şi sumele necesare pentru continuarea şi finalizarea proiectelor a căror fază a doua este inclusă la finanţare din fondurile Uniunii Europene aferente perioadei de programare 2014-2020, precum şi a proiectelor de asistenţă tehnică, în concordanţă cu documentele programatice şi cu prevederile contractelor de finanţare încheiate cu beneficiarii.

(2) Sumele alocate potrivit alin. (1), pentru proiectele fazate prevăzute în anexa nr. 1, precum şi pentru proiectele fazate şi proiectele de asistenţă tehnică prevăzute în anexa nr. 2, se utilizează pentru suportarea următoarelor categorii de costuri şi cheltuieli:

  a) costuri aferente finalizării investiţiei pentru contractele încheiate între beneficiari şi furnizorii de produse, prestatorii de servicii şi executanţii de lucrări, precum şi costuri legate de relansarea procesului de achiziţie, în vederea atingerii obiectivelor proiectelor, în baza unei justificări prealabile întemeiate;

  b) finanţarea costurilor suplimentare necesare implementării contractelor de asistenţă tehnică, ca urmare a depăşirii bugetelor alocate iniţial;

  c) costuri suplimentare necesare finalizării lucrărilor din motive neimputabile contractorului şi beneficiarului, în baza unei justificări prealabile întemeiate;

  d) suplimentarea bugetelor contractelor de asistenţă tehnică şi supervizare pentru atingerea obiectivelor proiectelor, din motive neimputabile contractorilor respectivi şi beneficiarului, de la caz la caz, în baza unei justificări prealabile întemeiate;

  e) cheltuieli neeligibile declarate de misiunile de audit/ verificare, care nu sunt imputabile beneficiarilor.”

**4.** După anexa nr. 1 se introduce o nouă anexă, anexa nr. 2, al cărei conţinut este prevăzut în anexa care face parte integrantă din prezenta ordonanţă de urgenţă.:

**PRIM – MINISTRU**

**Nicolae - Ionel CIUCĂ**

Anexă

(Anexa nr. 2 la Ordonanţa de urgenţă a Guvernului nr. 60/2020)

Sumele alocate pentru continuarea şi finalizarea proiectelor de infrastructură fazate din perioada de programare 2007-2013, precum şi a proiectelor de asistenţă tehnică, finanţate din fondurile Uniunii Europene aferente perioadei de programare 2014-2020

|  |  |  |
| --- | --- | --- |
| Nr. crt. | Denumirea proiectului | Suma alocată (mii lei) |
| 1 | Fazarea proiectului Modernizarea infrastructurii de apă și apă uzată în judetul Caraș-Severin | 96.052 |
| 2 | Fazarea Proiectului Reabilitarea și modernizarea sistemelor de apă și canalizare în județul Prahova | 12.400 |
| 3 | Fazarea proiectului Extinderea și modernizarea sistemelor de apă și apă uzată în județul Covasna | 135 |
| 4 | Fazarea proiectului Reabilitarea și extinderea sistemelor de alimentare cu apă și canalizare în județul Teleorman | 7.050 |
| 5 | Fazarea proiectului Extinderea si reabilitarea infrastructurii de apa si apa uzata in județul Vâlcea | 165 |
| 6 | Fazarea Proiectului: Extinderea si reabilitarea infrastructurii de apa si apa uzata in judetul Maramures | 11.612 |
| 7 | Fazarea proiectului Reabilitarea și modernizarea sistemelor de alimentare cu apă și canalizare în județul Mehedinți | 8.462 |
| 8 | Fazarea Proiectului Reabilitarea și extinderea sistemelor de apă și apă uzată ȋn județul Tulcea | 1.226 |
| 9 | Fazarea proiectului Reabilitarea sistemului de alimentare cu apă, a sistemului de canalizare și a stațiilor de epurare în aglomerările Vaslui, Bârlad, Huși și Negrești - județul Vaslui | 27.495 |
| 10 | Fazarea proiectului Extinderea si modernizarea infrastructurii de apa si apa uzata in judetul Bihor | 4.014 |
| 11 | Fazarea Proiectului Sistem de Management Integrat al Deşeurilor în Județul Cluj | 39.218 |
| 12 | Fazarea proiectului extinderea si reabilitarea infrastructurii de apa si apa uzata in judetul Mures | 717 |
| 13 | Fazarea proiectului Sistem de Management Integrat al Deşeurilor în judeţul Dolj | 1.855 |
| 14 | Fazarea proiectului extinderea si modernizarea sistemelor de alimentare cu apa si canalizare-epurarea apelor uzate in judetul Botosani | 17.813 |
| 15 | Sprijin pentru pregatirea aplicatiei de finantare si a documentatiilor de atribuire pentru proiectul regional de dezvoltare a infrastructurii de apa si apa uzata in judetele Ilfov, Giurgiu si Ialomita | 7.787 |
| 16 | Sprijin pentru pregatirea aplicatiei de finantare si a documentatiilor de atribuire pentru proiectul regional de dezvoltare a infrastructurii de apa si apa uzata din judetul Arges, in perioada 2014-2020 | 5.807 |
| 17 | Sprijin pentru pregătirea aplicației de finanțare și documentațiilor de atribuire pentru proiectul regional de dezvoltare a infrastructurii de apă și apă uzată din județul Brașov/Regiunea Centru, în perioada 2014-2020 | 316 |
| 18 | Sprijin pentru intocmirea aplicatiei de finantare si a documentatiilor de atribuire pentru Proiectul Regional de dezvoltare a infrastructurii de apa si apa uzata din judetul Teleorman, in perioada 2014 – 2020 | 1.485 |
| 19 | Sprijin pentru pregatireă aplicației de finanțare și a documentațiilor de atribuire pentru proiectul regional de dezvoltare a infrastructurii de apă și apă uzată din județul Botosani, în perioada 2014-2020 | 1.249 |
| 20 | Sprijin pentru pregătirea aplicației de finanțare și a documentațiilor de atribuire pentru proiectul regional de dezvoltare a infrastructurii de apă și apă uzată din județul Arad, în perioada 2014-2020 | 3.290 |
| 21 | Sprijin pentru pregătirea aplicației de finanțare și a documentațiilor de atribuire pentru proiectul regional de dezvoltare a infrastructurii de apă și apă uzată din județul Valcea, în perioada 2014-2020 | 1.692 |
| 22 | Sprijin pentru pregătirea aplicației de finanțare și a documentațiilor de atribuire pentru proiectul regional de dezvoltare a infrastructurii de apă și apă uzată din județul Prahova, în perioada 2014-2020 | 1.383 |